## Pravilnik o obilježavanju krupne divljači evidencijskim markicama

### NN 54/2006 (17.5.2006.), Pravilnik o obilježavanju krupne divljači evidencijskim markicama

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1311**

Na temelju članka 74. stavka 6. Zakona o lovstvu (»Narodne novine« broj:
140/05.) ministar poljoprivrede, šumarstva i vodnoga gospodarstva donosi

## PRAVILNIK

### O OBILJEŽAVANJU KRUPNE DIVLJAČI EVIDENCIJSKIM MARKICAMA

OPĆE ODREDBE

Članak 1.

Ovim se Pravilnikom propisuje način obilježavanja krupne divljači evidencijskim
markicama, način izdavanja i vođenja evidencije o izdanim i iskorištenim
markicama, obrazac potvrde o podrijetlu divljači i njezinih dijelova, te obrazac
evidencije prometa divljači i njezinih dijelova.

Članak 2.

U ovome Pravilniku u uporabi su pojmovi sa sljedećim značenjem:
*Premještanje divljači* – smatra se svako pomicanje, prenošenje, prevoženje
divljači od mjesta odstrjela do veterinarsko-sanitarnoga pregleda ili površina
gdje nije ustanovljeno lovište.
*Prevoženje divljači i/ili njezinih dijelova* – smatra se prenošenje ili
prevoženje divljači i/ili njezinih dijelova na javnim cestama i površinama na
kojima nije ustanovljeno lovište do veterinarsko-sanitarnoga pregleda.
*Promet divljači i/ili njezinih dijelova* – podrazumijeva nakon pregleda i obrade
divljači i/ili njezinih dijelova u registriranim objektima, skladištenje i
pohranjivanje, prodaju i kupnju, dorađivanje i prerađivanje te izvoz i uvoz s
oznakama i potvrdama propisanim Zakonom o veterinarstvu i Zakonom o hrani te uz
potvrdu o podrijetlu divljači i njezinih dijelova.
*Dijelovi divljači* – dijelovi tijela divljači (divljačina), trofeji i koža
(krzno) divljači.
*Krupna divljač* – divljač navedena u članku 3. stavku 1. točka A. Zakona o
lovstvu.

POTVRDA O PODRIJETLU DIVLJAČI

Članak 3.

Potvrde o podrijetlu divljači i njezinih dijelova izdaje Ministarstvo
poljoprivrede, šumarstva i vodnoga gospodarstva (u daljem tekstu: Ministarstvo)
u obliku knjižnog bloka na zahtjev lovoovlaštenika, pravne osobe kojoj je
povjereno pravo lova te pravne ili fizičke osobe koja gospodari zemljištem iz
članka 9. stavka 2. Zakona o lovstvu (u daljem tekstu: ovlaštenik prava lova).
Ministarstvo će povjeriti tiskanje potvrda iz stavka 1. ovoga članka pravnoj ili
fizičkoj osobi u skladu s propisanim uvjetima o postupku nabave robe, usluga i
ustupanju radova pravnoj ili fizičkoj osobi koja jamči njihovu zaštitu i
sigurnost.
Očevidnik izdanih potvrda o podrijetlu divljači i njezinih dijelova vodi se u
Ministarstvu.

Članak 4.

Potvrda o podrijetlu divljači je numerirana isprava koju ispunjava i daje
ovlaštenik prava lova na temelju odobrenja za lov divljači pod uvjetima
propisanim ovim Pravilnikom. Potvrda se daje u četiri istovjetna primjerka. Prvi
primjerak namijenjen je osobi koja prevozi divljač, drugi ovlaštenoj
veterinarskoj organizaciji, treći primjerak pripada ovlašteniku prava lova, a
četvrti ostaje u bloku potvrda.
Ovlaštenik prava lova dužan je čuvati svoj primjerak potvrde do isteka važenja
lovnogospodarske osnove, programa uzgoja divljači ili programa zaštite divljači.

Članak 5.

Ovlaštenik prava lova i pravne i fizičke osobe koje se bave prometom divljači i
njezinih dijelova dužne su voditi evidenciju o vlasniku i podrijetlu divljači i
njezinih dijelova i dostavljati je Ministarstvu do desetoga u mjesecu za
protekli mjesec.
Evidencija o vlasniku i podrijetlu divljači i njezinih dijelova vodi se na
obrascu PPD -1 koji je tiskan u prilogu ovoga Pravilnika i njegov je sastavni
dio.

OBILJEŽAVANJE KRUPNE DIVLJAČI

Članak 6.

Evidencijsku markicu za obilježavanje krupne divljači (u daljnjem tekstu:
markica) izdaje Ministarstvo na zahtjev ovlaštenika prava lova. Zahtjev se
podnosi na obrazacu PPD -2 koji je tiskan u prilogu ovoga Pravilnika i njegov je
sastavni dio.
Markica se izdaje za svaku vrstu krupne divljači sukladno propisu
lovnogospodarske osnove, programa uzgoja divljači ili programa zaštite divljači
i vrijedi samo za lovnu godinu i lovište za koje je izdana.

Članak 7.

Ministarstvo će povjeriti izradu markica iz članka 6. ovoga Pravilnika pravnoj
ili fizičkoj osobi u skladu s propisanim uvjetima o postupku nabave robe, usluga
i ustupanju radova pravnoj ili fizičkoj osobi koja jamči njihovu zaštitu i
sigurnost.
Ugovorom između Ministarstva i pravne ili fizičke osobe kojoj se povjerava
izrada markica odredit će se oblik, dimenzije i druga obilježja koja sadrži
markica, te rokovi plaćanja.

Članak 8.

Evidenciju o izdanim i iskorištenim markicama vodi Ministarstvo na obrascu
evidencije o izdanim i iskorištenim markicama (obrazac PPD -3) koji je tiskan u
prilogu ovoga Pravilnika i njegov je sastavni dio.

Članak 9.

Markica je izrađena od plastike, ukupne dužine 218 mm i sastoji se od baznog
dijela i užeg dijela za provlačenje.
Bazni dio markice, uključujući i perforaciju za provlačenje drugog dijela
markice, dužine je 108 mm, a širine 15 mm.
Dio za provlačenje dužine je 110 mm od čega je nazubljeni dio 80 mm dužine i
širine 10 mm, a preostali dio je dužine 30 mm i širine 7 mm.
Na naličju baznog dijela markica sadrži otisnuto u crnoj boji logotip
Ministarstva, oznaku Republike Hrvatske (RH), serijski broj, broj lovne godine
važenja i oznaku divljači.
Markica kojom se obilježava smeđi medvjed sadrži broj kalendarske godine
važenja.

Članak 10.

Markica za svaku vrstu divljači označena je drugom bojom:
jelen obični RH 00001 lov. godina JO – plave boje
jelen lopatar RH 00001 lov. godina JL – ljubičasta boje
jelen aksis RH 00001 lov. godina JA – smeđe boje
srna obična RH 00001 lov. godina SO – crvena boja
divokoza RH 00001 lov. godina DI – narančasta boja
muflon RH 00001 lov. godina MF – žuta boja
svinja divlja RH 00001 lov. godina SD – bijela boja
smeđi medvjed RH 00001 godina MS – zelena boja

Članak 11.

Krupna divljač obilježava se markicom neposredno nakon odstrjela, odnosno prije
premještanja divljači.
Živa divljač obilježava se markicom neposredno nakon hvatanja.

Članak 12.

Markica se stavlja (provlači) na divljač između kostiju podlaktice ili kroz kožu
na trbušnoj šupljini, kada je izvršeno vađenje utrobe (evisceracija), odmah
nakon odstrjela na način da se uži dio markice provuče kroz perforaciju na
baznom dijelu markice.
Živa divljač obilježava se na način da se markica stavi oko noge divljači ili
oko roga divljači.

Članak 13.

Divljač je pravovaljano obilježena markicom samo onda kada je markica
postavljena sukladno članku 12. ovoga Pravilnika i njeno uklanjanje s divljači
nije moguće bez fizičkoga oštećivanja markice.

Članak 14.

Neiskorištene markice ovlaštenik prava lova obvezan je vratiti Ministarstvu.
Ministarstvo nije dužno izdati markice za narednu lovnu godinu dok ovlaštenik
prava lova ne vrati neiskorištene markice za proteklu lovnu godinu.

Članak 15.

Ovaj Pravilnik stupa na snagu osmoga dana od dana objave u »Narodnim novinama«,
a primjenjuje se od 1. rujna 2006. godine.

Klasa: 011-02/06-01/27
Urbroj: 525-1-06-1
Zagreb, 9. svibnja 2006.

Ministar
**Petar Čobanković**, v. r.

![](dodatni/145790.gif)
![](dodatni/145791.gif)
![](dodatni/145792.gif)
![](dodatni/145793.gif)

Pravilnik, NN 54/2006-1311
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)